Francesca Albanese

**Francesca Paola Albanese** (født 1977) er en italiensk internasjonal jurist og akademiker. I 2022 ble hun utnevnt til De Forente Nasjoners (FNs) spesialrapportør for menneskerettighetssituasjonen i de okkuperte palestinske områdene, Gazastripen og Vestbredden, som er ulovlig okkupert av Israel. Hun har beskrevet Israels krigshandlinger i Gaza som et av de verste folkemord i moderne historie.

## Bakgrunn
Albanese er ansatt som seniorrådgiver ved tankesmien *Arab Renaissance for Democracy and Development* (ARDD) hvor hun også har vært blant grunnleggerne av *Global Network on the Question of Palestine*. Dette forumet ble opprettet for organisasjoner som arbeider for rettighetene til palestinere, herunder at palestinske flyktninger skal ha rett til å vende tilbake til landområder som de flyktet fra i 1948 og som i dag er israelsk land. I 2021 sammenlignet hun fordrivelsen av palestinske flyktninger (Nakba) i 1948 med nazistenes folkemord av jødene (Holocaust).

## FNs spesialrapportør
Den 1. mai 2022 ble hun av FNs menneskerettighetsråd utnevnt til De Forente Nasjoners (FNs) spesialrapportør for menneskerettighetssituasjonen i de okkuperte palestinske områdene, Gazastripen og Vestbredden, som er ulovlig okkupert av Israel. Hun overtok etter canadieren Michael Lynk som hadde vært spesialrapportør siden 2016. I 2025 ble hun oppnevnt for en ny treårsperiode.

Hun er en sterk motstander av israelsk okkupasjon og i sin første rapport til FN anbefalte hun medlemslandene å utvikle «en plan for å gjøre slutt på den israelske kolonistiske okkupasjonen og Apartheid-regimet». Hun har kritisert USA for å være «kontrollert av den jødiske lobbyen» og Europa for å ha «skyldfølelse fra Holocaust» i beskrivelse av mangelen på handling for å avslutte okkupasjonen. I forbindelse med Hamas' angrep på Israel oktober 2023 ba hun om en øyeblikkelig våpenhvile, hevdet at enhver israelsk militær operasjon var i strid med folkeretten og at det palestinske folket var i stor fare for å bli utsatt for etnisk rensing. 

I april 2023 skrev den israelske avisen Jerusalem Post på lederplass at Albanese burde bli tilbakekalt fra sitt oppdrag for FN etter at hun hadde uttalt at Israel ikke hadde rett til å forsvare seg mot et folk de undertrykket og koloniserte landet til. Uttalelsen falt etter at en britisk-israelsk kvinne og hennes to barn ble drept på Vestbredden etter at palestinere fra Izz ad-Din al-Qassam-brigadene hadde skutt mot bilen de kjørte, og avisen hevdet at uttalelsene var i strid med verdiene FN var blitt etablert på. I 2022 skrev den London-baserte avisen The Jewish Cronicle at Albanese hadde uttrykt støtte til den tidligere flykapreren Leila Khaled som er tilknyttet PFLP som av Israel, USA og EU regnes som en terrorgruppe.

Etter Hamas’ angrep på Israel 7. oktober 2023 imøtegikk Albanese en uttalelse fra Frankrikes president Emmanuel Macron om at angrepet var antisemittisk, og mente at angrepet ikke skyldtes hat mot jøder, men Israels undertrykkelse av palestinerne. Hun tok full avstand fra angrepene, men mente at å kalle dem antisemittiske, tilslørte virkeligheten. Hun uttalte at Israel ikke kan påberope seg selvforsvar som begrunnelse for krigshandlinger på Gaza-stripen. Israel reagerte på dette med å nekte henne innreise til landet (de erklærte henne persona non grata). Albanese repliserte på dette med at FNs spesialrapportør de facto hadde vært utestengt fra Israel siden 2008. USA, Frankrike og Tyskland fordømte hennes uttalelser.

I mars 2024 publiserte Albanese en rapport hvor hun mente at Israel har begått folkemord i Gaza. Hun har i denne sammenheng uttalt at Israel regnet alle sivile på Gaza-stripen som angrepsmål, at Israel hadde en overordnet plan om å renske området for palestinere, og at det bør innføres våpenboikott av Israel. Mens rapporten har fått stor støtte fra arabiske land, har Israel karakterisert den som en «obskøn forvrenging av virkeligheten», og USA har ment at den var forutinntatt mot Israel.

Den 30. april 2025 sendte Albanese brev til Norges finansminister Jens Stoltenberg der hun viste til at Statens pensjonsfond utland hadde investert i selskaper som har virksomhet i israelskokkuperte palestinske områder.

I sin rapport av 30. juni 2025 pekte Albanese på at teknologiselskapene Microsoft, Alphabet og Amazon bidro til overvåking av palestinere. I en tale 3. juli 2025 uttalte Albanese at Israel i Gaza står bak et av de verste folkemord i moderne historie. Den 10. juli 2025 innførte USA sanksjoner mot Albanese.

## Referanser


## Eksterne lenker
* 
* 
*